Pakuotės lapelis: informacija vartotojui

Bronchipret TI geriamasis tirpalas
vaistinių čiobrelių žolės skystasis ekstraktas, gebenių lapų skystasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.
· Jeigu per 7–14 dienų Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1.	Kas yra Bronchipret TI ir kam jis vartojamas
2.	Kas žinotina prieš vartojant Bronchipret TI
3.	Kaip vartoti Bronchipret TI
4.	Galimas šalutinis poveikis
5.	Kaip laikyti Bronchipret TI
6.	Pakuotės turinys ir kita informacija


1.	Kas yra Bronchipret TI ir kam jis vartojamas

Bronchipret TI yra augalinis vaistas, skirtas ūminio bronchito sukelto drėgno kosulio priepuoliams retinti ir atsikosėjimui gerinti.


2.	Kas žinotina prieš vartojant Bronchipret TI 

Bronchipret TI vartoti draudžiama:
-	jeigu yra alergija gebenėms, čiobreliams arba kitiems Lamiaceae (lūpažiedžių) ir Araliaceae šeimų augalams, beržams, paprastiesiems kiečiams, salierams arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Bronchipret TI.
Jeigu simptomai išlieka ilgiau nei 1 savaitę arba jeigu prasideda dusulys, karščiavimas, o skrepliai tampa pūlingi arba juose atsiranda kraujo priemaišų, reikia nedelsiant kreiptis į gydytoją.
Rekomenduojama imtis atsargumo priemonių pacientams, sergantiems gastritu arba skrandžio opa.

Vaikams ir paaugliams
Bronchipret TI negalima vartoti jaunesniems nei 1 metų amžiaus vaikams. Jeigu 1–4 metų vaikams pasireiškia nuolatinis arba pasikartojantis kosulys, reikia kreiptis į gydytoją.

Kiti vaistai ir Bronchipret TI
Sąveika su kitais vaistais nežinoma.
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Bronchipret TI vartojimas su maistu, gėrimais ir alkoholiu
Apribojimų nėra.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su vaistininku.
Tyrimų atlikta nepakankamai, todėl šio vaisto nėštumo ir žindymo laikotarpiu reikėtų nevartoti. Nėra atlikta tyrimų vaisto poveikio vaisingumui įvertinti.

Vairavimas ir mechanizmų valdymas
Bronchipret TI, vartojamas rekomenduojamomis dozėmis, gebėjimo vairuoti ir valdyti mechanizmus neveikia. 

Bronchipret TI sudėtyje yra etanolio ir maltitolio
Šio vaisto 5,4 ml yra 300 mg alkoholio (etanolio), tai atitinka 56 mg/ml (7 % m/m).
Toks šio vaisto 5,4 ml esantis alkoholio kiekis atitinka 8 ml alaus ar 3 ml vyno. Alkoholio kiekis, esantis šio vaisto sudėtyje, nesukelia poveikio suaugusiesiems ir paaugliams, o poveikis vaikams, tikėtina, kad bus nepastebimas. Vis dėl to, mažiems vaikams toks alkoholio kiekis gali daryti nedidelį poveikį, pavyzdžiui, sukelti mieguistumą. Alkoholio kiekis, esantis šio vaisto sudėtyje, gali keisti kitų vaistų poveikį. Jeigu vartojate kitų vaistų, pasitarkite su gydytoju arba vaistininku. Jeigu esate nėščia ar žindote kūdikį, prieš vartodama šį vaistą pasitarkite su gydytoju arba vaistininku. Jeigu esate priklausomi nuo alkoholio, prieš vartodami šį vaistą pasitarkite su gydytoju arba vaistininku.

Šio vaisto sudėtyje yra maltitolio. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Bronchipret TI 5,4 ml yra 90,8 mg hidroksipropilbetadekso (ciklodekstino), tai atitinka 16,8 mg/ml.

Informacija sergantiems cukriniu diabetu:
Vienkartinėje suaugusiems žmonėms skirtoje Bronchipret TI dozėje (5,4 ml) yra 0,18 angliavandenių.


3.	Kaip vartoti Bronchipret TI 

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.
Jeigu gydytojas nepaskyrė kitaip, vartokite Bronchipret TI, kaip nurodyta žemiau.
Bronchipret TI reikia gerti 3 kartus per parą, naudojant pridedamą taurelę. Dozavimas pagal amžių pateiktas žemiau esančioje lentelėje.

	Amžius
	Dozė, ml
(3 kartus per parą)
	Bendra paros dozė

	1–5 metų amžiaus vaikai
6–11 metų amžiaus vaikai
12 metų ir vyresni paaugliai ir suaugusieji
	3,2 ml
4,3 ml
5,4 ml
	9,6 ml
12,9 ml
16,2 ml



Bronchipret TI nurykite nepraskiestą. Po vaisto vartojimo, išgerkite šiek tiek skysčio (geriausia vandens).
Prieš vartojimą gerai suplakite! Gydymo trukmė priklauso nuo ligos eigos. Jeigu ligos simptomai tęsiasi ilgiau kaip vieną savaitę arba pasireiškia dusulys, karščiavimas bei atsiranda pūlingų arba kruvinų skreplių, reikia kreiptis į gydytoją (žr. skyrių „Nepageidaujamas poveikis“).

Vartojimas vaikams
Vaisto negalima skirti jaunesniems nei 1 metų vaikams. Jeigu 1–4 metų amžiaus vaikams pasireiškia nuolatinis arba pasikartojantis kosulys, reikia kreiptis į gydytoją.

Ką daryti pavartojus per didelę Bronchipret TI dozę
Perdozavus gali sutrikti skrandžio veikla, prasidėti vėmimas ir viduriavimas.
Tokiu atveju kreipkitės į gydytoją. Jis nuspręs, kokių priemonių reikia imtis.

Pamiršus pavartoti Bronchipret TI 
Negalima vartoti dvigubos dozės norint kompensuoti praleistą dozę. Toliau vaisto vartokite kaip paskirta gydytojo arba kaip nurodyta 3 skyriuje „Kaip vartoti Bronchipret TI“.

Nustojus vartoti Bronchipret TI
Paprastai Bronchipret TI galite nustoti vartoti be jokių keblumų.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

	Labai dažnas (> 1/10)
	Dažnas (> 1/100, < 1/10)

	Nedažnas (> 1/1 000, < 1/100)
	Retas (> 1/10 000, < 1/1 000)

	Labai retas (< 1/10 000), įskaitant pavienius atvejus



Jeigu pasireiškia bet koks žemiau nurodytas šalutinis poveikis, Bronchipret TI nevartokite ir pasakykite gydytojui.

Virškinimo trakto sutrikimai (pvz., diegliai, pykinimas, vėmimas, viduriavimas) yra nedažni. 
Retais atvejais gali pasireikšti padidėjusio jautrumo odos reakcijos, įskaitant odos išbėrimą. 
Be to, gali atsirasti ir kitokių padidėjusio jautrumo reakcijų: dusulys, dilgėlinė, veido, burnos ir (arba) gerklės paburkimas.

Atsiradus pirmųjų padidėjusio jautrumo reakcijos požymių, Bronchipret TI vartojimą nutraukite.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Bronchipret TI 

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir buteliuko po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Buteliuką laikyti išorinėje dėžutėje, kad vaistas būtų apsaugotas nuo šviesos. Laikyti ne aukštesnėje kaip 25 °C temperatūroje.
Pirmą kartą atidarius buteliuką, vaisto tinkamumo laikas yra 6 mėnesiai. Po pirmojo atidarymo laikyti ne aukštesnėje kaip 25 °C temperatūroje.
Laikymo metu vaistas gali susidrumsti ar gali iškristi nuosėdos, bet tai vaisto gydomųjų savybių nekeičia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Bronchipret TI sudėtis

· Veikliosios medžiagos. 
1 g geriamojo tirpalo (atitinka 0,89 ml) yra: 
150 mg Thymus vulgaris L. ir (ar) Thymus zygis L., herba (vaistinių čiobrelių žolės) skystojo ekstrakto (1:2–2,5). Ekstrakcijos tirpiklis: 10 % (m/m) amoniako tirpalas, 85 % (m/m) glicerolis, 90 % (V/V) etanolis, vanduo (1/20/70/109). 
15 mg Hedera helix L., folium (gebenių lapų) skystojo ekstrakto (1:1). Ekstrakcijos tirpiklis: 70 % (V/V) etanolis.
· Pagalbinės medžiagos yra citrinų rūgštis monohidratas, išgrynintas vanduo, kalio sorbatas, skystasis maltitolis, etanolis (96 %), hidroksipropilbetadeksas.

Bronchipret TI išvaizda ir kiekis pakuotėje

Šviesiai rudos spalvos, skaidrus, aromatingo kvapo tirpalas buteliukuose po 50 ml ar 100 ml. Laikymo metu gali susidrumsti ar iškristi nuosėdų.

Kartono dėžutėje yra vienas rudo stiklo buteliukas su bespalviu MTPE lašintuvu su baltu PP užsukamu dangteliu, turinčiu DTPE apsauginį žiedą, ir sugraduota bespalvė PP taurelė (1,1; 2,2; 3,2; 4,3 ir 5,4 ml).

Registruotojas ir gamintojas

BIONORICA SE
Kerschensteinerstrasse 11-15 
92318 Neumarkt i.d.Opf. 
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Bionorica Lithuania 
Šiaulių g. 10-57 
LT-01134 Vilnius 
Lietuva
Tel.: +370 5 2157481
El. paštas: info@bionorica.lt


Šis pakuotės lapelis paskutinį kartą peržiūrėtas 2022-03-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

